મહેસાણા શહેરમાં રૂપિયા ૫૦.૨૮ કરોડનાં ખર્ચે નવીન બનાવાયેલ ૧૧ ઓવરહેડ અને એક સમ્પની કામગીરી પૂર્ણ કરીને તેને પાઈપલાઈનથી જોડવાની કામગીરી પૂર્ણ કરી દેવામાં આવી છે.જો કે ઓવરહેડ ટાંકીઓમાંથી નાગરીકોને પાણીનું વિતરણ કરવા માટે પાઈપલાઈન નાંખવાના પ્રોજેક્ટ માટે ગુજરાત અર્બન ડેવલપમેન્ટ મિશન (GUDM) દ્વારા રૂપિયા ૪૭ કરોડ મંજૂર કરવામાં આવ્યા હોવાનો પાલીકા પ્રમુખે દાવો કર્યો છે. વર્ષ ૨૦૩૧ માં મહેસાણા શહેરની વસતી સાડા પાંચ લાખ થવાની ધારણાએ નર્મદા આધારીત પીવાના પાણીનો જથ્થો નાગરીકોને નિયમિત રીતે મળે તે માટે રૂપિયા ૫૦.૨૮ કરોડનાં મહત્વાકાંક્ષી પ્રોજેક્ટનું નાયબ મુખ્યમંત્રી નીતિન પટેલ દ્વારા એક વર્ષ અગાઉ ખાતમુહુર્ત કર્યુ હતું.